**УКАЗАНИЯ**

за изплащане от Община Габрово, на постъпилите по реда на чл. 37в, ал.7 от ЗСПЗЗ, суми за имоти по чл. 37в, ал.3, т.2 от ЗСПЗЗ, определени в издадените по чл. 37в, ал.4 от ЗСПЗЗ заповеди на Директора на ОД „Земеделие“ Габрово.

1. Заявленията за получаване на дължимите суми за имотите по чл. 37в, ал. 3, т. 2 от ЗСПЗЗ, определени в издадените по реда на чл. 37в, ал. 4 от ЗСПЗЗ заповеди се получават в Центъра за административно обслужване (ЦАО) на Община Габрово в сградата на общината или могат да бъдат изтеглени от интернет страницата на общината - раздел Административно обслужване/Административни услуги/Стопански дейности с наименование „Изплащане на суми за имоти по чл. 37в, ал.7 от ЗСПЗЗ“ и се подават от лицето, което е собственик, съсобственик или наследник на имота (пълномощник) към момента на издаване на заповедта на директора на ОДЗ в ЦАО.
2. При подаване на заявленията е достатъчно правоимащите лица (собственик, съсобственик или наследник, респ. пълномощник) да се легитимират, показвайки документ за самоличност, а пълномощникът на правоимащото лице следва да представи и нотариално заверено пълномощно.
3. Необходимо е задължително представяне на удостоверение за актуална банкова сметка, издадено от съответната банка, с оглед избягване на технически грешки при изписването буквено-цифровите символи, които съдържат банковите сметки.
4. Служители от дирекция „Общинска собственост и стопанска дейност“ извършват служебна проверка на всяко от подадените заявления, която следва да установи дали лицето, подало съответното заявление е наследник на собственика на имота, сумата на дължимото плащане, определена в заповедта по чл. 37в, ал. 4 от ЗСПЗЗ, както и извършвани ли са плащания към настоящия момент за същите имоти на собственик, съсобственик или наследник, респ. пълномощник. За целта се прави извлечение от заповедта, съдържащо имотите (части от имоти) на съответния собственик, включени в заповедта, дължимото рентно плащане за всеки от тях и общата сума, като при установени плащания от общата дължима сума се приспаднат изплатените към момента суми.
5. Когато посоченият в заповедта по чл. 37в, ал. 4 от ЗСПЗЗ имот по чл. 37в, ал. 3, т. 2 от ЗСПЗЗ е съсобствен, т. е. в графа „собственик” са посочени двама и повече собственици или е записано „наследниците на …” , то определените в заповедта по чл. 37в, ал. 4 от ЗСПЗЗ суми се изплащат на съсобственика (сънаследника), подал съответното заявление по гореописания ред. Разпределението на получените суми между съсобствениците (сънаследниците) се уреждат помежду им, съгласно чл. 30, ал. 3 от Закона за собствеността.
6. Когато собственикът на имот по чл. 37в, ал. 3, т. 2 от ЗСПЗЗ е прехвърлил собствеността върху имота след издаване на заповедта по чл. 37в, ал. 4 от ЗСПЗЗ, то дължимото рентно плащане се изплаща на собственика, посочен в заповедта. При отправени към общината претенции от приобретатели на имоти по чл. 37, ал. 3, т. 2 от ЗСПЗЗ, за които общината е изплатила дължимото рентно плащане на собственика, посочен в заповедта по чл. 37в, ал. 4 от ЗСПЗЗ, следва да бъде издаден документ, удостоверяващ извършеното плащане, а възникналите между страните гражданскоправни (облигационни) отношения следва да се уреждат съгласно действащото законодателство.
7. Сумите за имоти по чл. 37в, ал.3, т.2 от ЗСПЗЗ, определени в издадените по чл. 37в, ал.4 от ЗСПЗЗ заповеди от Директора на ОД „Земеделие“ Габрово за стопанската 2011 – 2012 г. и предходните стопански години не се изплащат от Община Габрово поради изтичане на предвидения в § 16, ал. 2 от ПЗР на ЗСПЗЗ десетгодишен срок.
8. Община Габрово изплаща дължимите суми по чл. 37в, ал.3, т.2 от ЗСПЗЗ, определени в издадените по чл. 37в, ал.4 от ЗСПЗЗ заповеди от Директора на ОД „Земеделие“ Габрово за стопанските години до 2014 – 2015 г. включително на правоимащите лица по чл. 37в, ал. 3 от ЗСПЗЗ, отчитайки десетгодишния срок на погасителна давност.
9. Дължимите суми се изплащат на правоимащите лица само по банков път в едномесечен срок от подаване на заявлението в Община Габрово.